Koningsdag word gevier met (ou Hollandse) feeste en vry markte. Op hierdie dag besoek koning Willem-Alexander van die Nederlande saam met sy familie verskeie plekke in die land. Die afgelope paar jaar word die amptelike Koningsdag op 27 April in Kaapstad by SASNEV in Pinelands gevier met ’n vry mark (vrijmarkt: ’n mark waar jy nie vir die staanplek hoef te betaal nie en al die wins is joune) vir die kinders in die oggend, ’n heerlike brunch van die Algemeen Nederlands Verbond (ANV) met Hollandse lekkernye, en laatmiddag die hoogtepunt van die vieringe: ’n tipiese “borrel”. Vir minstens een week vooraf en een week daarná is alles in oranje getooi.